作者:白居易
標題:贈江州李十使君員外十二韻
內容:我本江湖上，悠悠任運身。朝隨賣藥客，暮伴釣魚人。跡為燒丹隱，家緣嗜酒貧。經過剡溪雪，尋覓武陵春。豈有疏狂性，堪為侍從臣。仰頭驚鳳闕，下口觸龍鱗。劍佩辭天上，風波向海濱。非賢虛偶聖，無屈敢求伸。昔去曾同日，今來即後塵。中年俱白髮，左宦各朱輪。長短才雖異，榮枯事略均。殷勤李員外，不合不相親。